钦定古今图书集成/明伦汇编/官常典/第321卷 > 郑辰
## 钦定古今图书集成/明伦汇编/官常典/第321卷 > 郑辰

按《明外史》本传：“辰字文枢，浙江西安人。永乐四年进
士。授监察御史。江西安福民告谋逆事，命辰往廉之，
具得诬状。福建番客杀人，复命辰往，止坐首恶，释其
馀。南京敕建报恩寺，役囚万人，蜚语言役夫谤讪，恐
有变。命辰往验，无实，无一得罪者。谷庶人谋不轨，命
辰察之，尽得其踪迹。帝语方宾曰：‘是真国家耳目臣
矣’。”十六年超迁山西按察使。纠治贪浊不少贷。潞州
盗起，有司以叛闻，诏发兵讨捕。辰方以事朝京师，奏
曰：“民苦徭役而已，请无发兵。”帝然之。还则屏驺从，亲
入山谷抚谕。盗皆感泣，复为良民。礼部侍郎蔚绶转
粟给山海军，辰统山西民辇任。民劳多逋耗，绶令即
山海贷偿之。辰曰：“山西民贫而悍，急之恐生变。不如
缓之，使自通有无。”用其言，卒无逋者。丁内艰归，军民
诣御史乞留，御史以闻。服阕还旧任。宣德三年召为
南京工部右侍郎。初，两京六部堂官缺，帝命廷臣举
方面官堪内任者。蹇义等以九人荐，皆用之。独辰及
邵𤣱、傅启让。帝素知其名，即真授，馀试职而已。英宗
即位，分遣大臣考察天下方面官。辰至四川、贵州、云
南，悉奏罢其不职者。正统元年命辰赈南畿、河南饥。
时河堤决，即命辰伺便修塞。或议自大名开渠，引诸
水通卫河，利灌输。辰言“劳民不便”，事遂寝。迁兵部左
侍郎，与丰城侯李彬转饷宣府、大同。镇守都督谭广
挠令，劾之，事以办。八年得风疾，告归，卒。辰为人重义
轻利。初登进士，产悉让兄弟。在山西，与同僚杜佥事
有违言，杜卒，为治丧，资遣其妻子。